**Београд**

Смештен на **ушћу Саве у Дунав**, Београд је један од најстаријих градова у Европи и, поред Атине, највећа урбана целина на Балкану. Најстарији археолошки налази са његовог подручја сежу у пети миленијум пре нове ере. Припадници келтског племена су основали Сингидунум у 3. веку пре нове ере, док прво помињање Београда датира из **878.** године. Током своје дуге и бурне историје, Београд је освајало 40 армија, а 38 пута је подизан из пепела.

Београд је **главни град Србије**, са око **1,6 милиона становника**. Има прворазредни саобраћајни значај, као значајно друмско и железничко чвориште, а такође и међународно речно и ваздушно пристаниште и телекомуникацијски центар. Простире се на 3,6 % територије Србије, а њему живи 15,8% становништва Србије и ради 31,2% свих запослених у Србији.

У Београду су развијени значајни **привредни и пољопривредни капацитети**, посебно металска, металопрерађивачка и електронска индустрија, затим трговина и банкарство. На ширем подручју Београда, Смедерева и Панчева, на обалама Дунава, лоцирана је на 2000 квадратних метара слободна трговинска зона. У Београду се ствара 30% друштвеног производа Србије.

Београд је **престоница српске културе**, **образовања и науке**. У њему је највећа концентрација институција из области науке и уметности од националног значаја. Ту је **Српска академија наука и уметности**, основана 1886. као Српска краљевска академија; **Народна библиотека Србије**, основана 1832; **Народни музеј**, основан 1841. и **Народно позориште**, основано 1869. Град је такође и седиште **Београдског универзитета**, основаног 1808. као Велика школа, и **Универзитета уметности**.

Београд има статус посебне територијалне јединице у Србији, која има своју аутономну градску управу. Његова територија је подељена на **17 општина**, које имају своје локалне органе власти.